Ràdio Túria emetrà una programació especial amb motiu de les eleccions locals 2023
12 de maig de 2023

Ràdio Túria ha preparat una programació especial de cara a les pròximes eleccions locals del 28 de maig. Així, la campanya electoral arrancarà en les ones de la 90.6 de la FM amb entrevistes als candidats dels cinc partits i coalicions electorals de l'Eliana que aspiren a governar l'Ajuntament en la pròxima legislatura 2023/2027. Unes entrevistes en profunditat on es desgranarà, un a un, les propostes i els programes amb els quals es presenten i que permetrà a la ciutadania conéixer amb major rigorositat a les i els alcaldables.

Així arrancarà dilluns 15 amb una entrevista a José Noales, representant de Vox, seguirà  dimecres 17 amb Pura Peris per Els Verds-Podem i tancarà la setmana divendres 19 amb Isabel Montaner d’Acord per Guanyar. L'última setmana de la campanya iniciarà dimarts 23 amb l'entrevista a la candidata pel PP, María José Marco, i tancarà dijous 25 amb el candidat pel PSPV-PSOE, Salva Torrent. Totes les entrevistes s'emetran en directe amb una duració d'una hora, a partir de les 19.30 hores en les ones, en la web radioturia.es i també a través de streaming al canal de YouTube de la ràdio. No obstant això, també es podran escoltar posteriorment en diferit a través de l'espai 'a la carta' de la web.

La programació especial amb motiu de les eleccions locals de l'emissora municipal de l'Eliana culminarà el mateix 28M amb un programa en directe, a partir de les 20 hores, per a seguir els resultats de la nit electoral amb entrevistes a experts politòlegs, comentaristes locals, connexions en directe amb els candidats i oferirà els resultats a temps real amb connexions amb els diferents enviats especials desplegats en els col·legis electorals de la localitat. A més, farà un repàs per tots els comicis dels quals Ràdio Túria ha sigut testimoni en els seus 30 anys d'història. I és que aquesta serà la huitena vegada que ofereix cobertura informativa als comicis municipals des del seu naixement, amb un format similar però incloent, des de l'any 2015, contingut audiovisual.